बराड़ा. बराड़ा क्षेत्र में चोरियों का ग्राफ बढ़ता ही जा रहा हैं। दिन प्रतिदिन चोर बेखौफ होकर चोरियों की घटनाओं को अंजाम दे रहे हैं। इस बार चोरों ने एक फ्रूट कंपनी को निशाना बनाया है। अचरज की बात तो यह हैं कि फ्रूट कंपनी DSP बराड़ा के कार्यालय से सटी हुई है जिससे साफ होता है कि बराड़ा क्षेत्र में चोरों के हौंसले किस कदर बुलंदियों को छू रहे हैं।
CCTV में कैद घटना...
चोरों ने फ्रूट कंपनी से 35 पेटियां चोरी की हैं। वारदात CCTV में कैद हो चुकी है जिसमें साफ दिख रहा है कि एक घंटे के दौरान चोर दो बार कार फ्रूट पेटियों से भरकर ले गए। बराड़ा पुलिस मामला दर्ज कर CCTV फुटेज खंगालने में लगी हुई है। जानकारी अनुसार बराड़ा DSP कार्यालय के साथ बनी जगदंबा फ्रूट कंपनी परिसर में रात लगभग अढ़ाई बजे कार से दो युवक पहुंचे। उन्होंने कार को सब्जी मंडी के गेट के पास खड़ा किया। CCTV फुटेज में साफ दिखाई दे रहा है कि दो युवक पेटियां उठाकर ले जा रहे हैं। कंपनी मालिक जगदीश चानना के अनुसार चोर लगभग 35 हजार रुपए कीमत की अनार, सेब, अंगूर व चीकू से भरी 35 पेटियां चुरा ले गए। शिकायत के आधार पर बराड़ा पुलिस ने मामला दर्ज कर कार्रवाई शुरू कर दी। CCTV फुटेज के आधार पर बराड़ा पुलिस शीघ्र ही चोरों को पकड़ लेने की बात कह रही है। वहीं क्षेत्र में हो रही चोरियों की वारदात पर रोकथाम हेतु क्षेत्र वासियों ने अम्बाला ASP से पुलिस गश्त बढ़ाने की मांग की है।
hin_Deva mag_Deva hin_Deva